Per Stig Møller (KF), 2004-04-13:
Jeg må desværre på regeringens vegne opfordre Folketinget til at afvise det fremsatte beslutningsforslag trods dets gode intentioner, for jeg ved jo, hvor gode intentionerne er fra Kristendemokrater og hr. Jann Sjursen specielt for at fremme ulandspolitikken.
Så jeg har meget forståelse for forslagsstillernes argumenter om, at meget er sket i verden siden den sidste kommission.
Men jeg må alligevel anbefale en afvisning, for forslaget vil i praksis betyde, at regeringens muligheder for at iværksætte nye initiativer reelt vil blive deponeret i en 4-årig periode.
Regeringen har taget og ønsker fortsat at tage initiativer i overensstemmelse med den retning, som regeringen fastlagde for udviklingspolitikken med nedsættelsen af ministerudvalget og fremlæggelsen af redegørelsen for regeringens gennemgang af Danmarks udviklings- og miljøsamarbejde med udviklingslandene i januar 2002 og »En verden til forskel«, regeringens bud på nye prioriteter for dansk udviklingsbistand 2004-2008.
Regeringen udstak i den udenrigspolitiske udviklingspolitiske plan »En verden til forskel« fra juni 2003 sit bud på nye politiske prioriteter og langsigtede økonomiske rammer for dansk udviklingsbistand i perioden 2004-2008.
Planen viderefører den fokusering og effektivisering og det udviklende samarbejde, som regeringen konsekvent har arbejdet for siden dens tiltrædelse i november 2001.
Denne tilgang ligger helt på linje med det internationale udviklingssamarbejde på området.
Regeringen arbejder målrettet for at gennemføre de konkrete forslag og initiativer indeholdt i planen.
Dette arbejde vil blive fortsat i de kommende år.
Udviklingsindsatsen skal samtidig løbende afstemmes udviklingen i det konkrete udviklende samarbejde og de hidtidige opnåede resultater samt de nye udfordringer og muligheder, som opstår.
Inden for de allerede udstukne langsigtede politiske og økonomiske rammer foretager regeringen derfor en årlig prioritering af udviklingssamarbejdet.
Styrkelse af investeringer i det menneskelige potentiale, herunder den omtalte særlige indsats for kvinders muligheder i udviklingsprocessen, er bare et nyt initiativ, som man ikke kunne afvente at der kom en kommissionsvurdering af.
Markedsbaseret økonomisk vækst og frihandel, partnerskabstankegangen også mellem erhverv og udviklingslande, uddannelse og sundhed og vand har fået særlig prioritet.
Et vigtigt område er indsatsen mod den internationale terrorisme, som vi nævnte før.
Det er en af vor tids største trusler.
Regeringen har derfor lagt øget vægt på fremme af sikkerhed, stabilitet og kamp mod terror gennem udviklingsbistanden, fordi den fremmer de fattiges muligheder, hvorimod terroren ødelægger deres muligheder.
Derfor vil vi gerne støtte de grupper, der arbejder for at fremme menneskerettigheder, modernisering samt religiøs og medmenneskelig tolerance i de lande, hvorfra terrorismen udspringer.
Tiden er bestemt ikke til, at vi handlingslammer os selv.
Regeringen må løbende have mulighed for at tage nye initiativer og drøfte dem med Folketinget.
Regeringen vil med andre ord fortsætte den proces, der blev indledt i 2003 med »En verden til forskel«, og hvor der som nævnt er planlagt en løbende produktudvikling over de kommende år, herunder også offentlig debat om regeringens udspil.
Regeringen drøfter løbende justeringerne og de nye initiativer med den danske ressourcebase bl.a. i rådet for internationalt udviklende samarbejde.
Regeringen agter som led i denne proces at fremlægge regeringens prioriteter for dansk udviklingsbistand 2005-2009 sammen med finansloven i efteråret 2004.
Planen vil følge den udviklingspolitiske linje, som regeringen allerede har udstukket, og vil samtidig indeholde en række nye konkrete initiativer, der har til formål at videreudvikle den danske udviklingsindsats.
Den vil vi meget gerne have en debat om, og de debatter og de omprioriteringer og de skærpelser, som den her hastigt løbende tid kalder på, kan jeg ikke gennemføre, kan jeg ikke lancere, kan jeg ikke foreslå Folketinget, hvis en kommission nedsættes, hvor man risikerer, at initiativerne skrinlægges eller må afvente kommissionens anbefaling.
Jeg har fundet 25 mio. kr. de næste 4 år, og det vil sige 100 mio. kr., og jeg kan ikke stå her og give løfter om mere.